Forslag til Europa-Parlamentets og Rådets beslutning om koordineret indførelse af mobil- og trådløs kommunikation (UMTS) i Det Europæiske Fællesskab (98/C 131/05) (EØS-relevant tekst) KOM(1998) 58 endelig udg. - 98/0051(COD)

(Forelagt af Kommissionen den 3. marts 1998)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 57, 66 og 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

(1) Kommissionen forelagde den 29. maj 1997 Europa-Parlamentet, Rådet, Det Økonomiske og Sociale Udvalg og Regionsudvalget en meddelelse om den videre udvikling inden for mobil- og trådløs kommunikation (1);

(2) efter drøftelser med industrien og andre berørte parter (2) samt efter overvejelse af handels- og industri-, frekvens- og standardiseringsspørgsmål i forbindelse med UMTS, forelagde Kommissionen den 15. oktober 1997 en meddelelse om strategi og politisk orientering for den videre udvikling inden for mobil- og trådløs kommunikation (3) samt forslag til politiske orienteringer og initiativer for at gøre investeringer i UMTS mere sikre og forberede de nødvendige lovgivningsmæssige rammer med henblik på at fremme innovation og fleksibilitet inden for industrien;

(3) den 1. december 1997 opfordrede Rådet Kommissionen til senest i begyndelsen af 1998 at forelægge et forslag til Europa-Parlamentets og Rådets beslutning, der giver mulighed for at fastlægge orienteringer for de grundlæggende emner og inden for de eksisterende retlige EF-rammer fremme tidlige tilladelser for UMTS samt, hvis det var passende, og på grundlag af den nuværende fordeling af kompetencer, for koordineret tildeling af frekvenser inden for Fællesskabet og pan-europæisk roaming (4); Europa-Parlamentet vedtog den 29. januar 1998 en resolution (5), hvori det udtrykte sin stærke støtte til Kommissionens meddelelse om strategi og politisk orientering for den videre udvikling inden for mobil- og trådløs kommunikation;

(4) UMTS er ikke et enkelt system eller net, men et modulkoncept; i forlængelse af den nuværende anden generation af mobilsystemer er der behov for udvikling af en ny generation af innovative systemer, som kan levere trådløse bredbånds multimedietjenester, herunder tjenester baseret på Internet og Internet Protocol (I/P), fleksibel og personlig service samt understøttelse af store datatransmissionshastigheder ved kombineret brug af såvel landbaserede faste og mobile komponenter som satellitkomponenter; denne beslutning gælder for satellitkomponenter med forbehold af Europa-Parlamentets og Rådets beslutning nr. 710/97/EF af 24. marts 1997 om satellitbaserede personkommunikationstjenester (6); der er behov for at sikre hurtig markedsadgang, så man via en tilstrækkelig konkurrence kan sikre en bred markedsdækning med udbud af innovative tjenester og lave omkostninger;

(5) ITU's verdensomspændende administrative radiokonference (WARC 92) udpegede i 1992 frekvensspektrum til udvikling af både den satellit- og landbaserede del af Future Public Land Mobile Telecommunications System (FPLMTS), der senere er omdøbt til IMT-2000; i henhold til ITU-resolution 212 og den verdensomspændende radiokonference i 1995 (WCR 95) begynder indførelsen af den landbaserede del omkring år 2000;

(6) UMTS skal i Fællesskabet være kompatibel med tredjegenerations mobilsystemkonceptet International Mobile Telecommunications-2000 (IMT 2000), der er udviklet af Den Internationale Telekommunikationsunion (ITU) globalt på grundlag af ITU-resolution 212;

(7) mobil- og trådløs kommunikation er strategisk vigtige for udviklingen af Fællesskabets teleindustri og informationssamfundet samt generelt for økonomien og beskæftigelsen i Fællesskabet; Kommissionen vedtog den 3. december 1997 en grønbog om konvergensen mellem telekommunikationssektoren, mediesektoren og informationsteknologisektoren samt de reguleringsmæssige virkninger heraf (7); på baggrund af drøftelser af grønbogen vil Kommissionen undersøge, hvordan denne konvergens påvirker UMTS, særlig med tanke på gennemgangen af EF-reglerne på teleområdet i 1999; tidlige beslutninger om harmonisering af tilladelser og koordinering af indførelsen af UMTS-tjenester bør rettes mod at skabe et gunstigt miljø for investeringer og udbredelse af UMTS;

(8) dette forudsætter specifikke reguleringsmæssige tiltag på EF-niveau inden for godkendelsesprocedurer og spektrumtilgængelighed samt harmonisering og standardisering; for at sikre udviklingen af fællesskabsdækkende samt pan-europæiske og verdensomspændende tjenester med størst mulig geografisk dækning bør medlemsstaterne koordinere den hurtige og samtidige indførelse af kompatible UMTS-tjenester i Fællesskabet på grundlag af principperne for det indre marked, forskellige nationale love, forskrifter og administrative tiltag vil bremse eller forhindre udbud af fællesskabsdækkende og verdensomspændende UMTS-tjenester og den fri bevægelighed for dertil hørende udstyr;

(9) dette område er reguleret af eksisterende EF-lovgivning, herunder konkurrencereglerne, navnlig Kommissionens direktiv 96/2/EF (8) af 16. januar 1996 om mobil- og personkommunikation og Kommissionens direktiv 96/19/EF (9) af 13. marts 1996 om liberaliseringen af markederne for teletjenester samt Europa-Parlamentets og Rådets direktiv 97/13/EF (10) (Licensdirektivet) af 10. april 1997 om ensartede principper for generelle tilladelser og individuelle tilladelser for teletjenester og Europa-Parlamentets og Rådets direktiv 97/33/ EF (11) af 30. juni 1997 om samtrafik på teleområdet med henblik på at sikre forsyningspligtydelser og interoperabilitet ved anvendelse af ONP-principperne (Samtrafikdirektivet);

(10) udbydere af UMTS-tjenester bør kunne få adgang til markedet uden at støde på unødvendige begrænsninger, så der skabes et dynamisk marked med et bredt, konkurrencedygtigt udbud af tjenester; hvis en godkendelsesprocedure er nødvendig, bør generelle tilladelser eller erklæringer være reglen;

(11) i henhold til EF-lovgivningen, navnlig Europa-Parlamentets og Rådets direktiv 97/13/EF og Kommissionens direktiv 96/2/EF, i) bør individuelle tilladelser være begrænset til driften af UMTS-net; ii) antallet af UMTS-tilladelser må kun begrænses på grundlag af dokumenteret mangel på frekvensressourcer; iii) tilladelser bør være tilgængelige for alle organisationer og ikke være forbeholdt eksisterende operatører af andre systemer;

(12) vilkårene for godkendelser bør føre til en koordineret indførelse af fællesskabsdækkende og pan-europæiske tjenester samt roamingmuligheder; Europa-dækkende roaming vil give industrien mulighed for at opfylde brugerønsker og samfundsmæssige behov; en medlemsstat kan pålægge et UMTS-system de vilkår, der er anført i bilaget til licensdirektivet, også selv om ingen del af dette system er placeret på den pågældende medlemsstats område; der bør snarest muligt vedtages nationale godkendelsesordninger og harmonisering af godkendelsesvilkår og -procedurer blandt telemyndigheder inden for rammerne af CEPT og i samarbejde med ECTRA for UMTS; navnlig etstedsbestilling, som er fastlagt i licensdirektivet, bør gælde for tildelingen af individuelle tilladelser og for anmeldelser af generelle tilladelser for at fremme tildeling af godkendelse af UMTS-tjenester til virksomheder i mere end én medlemsstat;

(13) mængden af spektrum, der gøres tilgængeligt, påvirker umiddelbart konkurrencen på markedet; den forventede efterspørgsel bør derfor afgøre mængden af tildelt spektrum; der skal tildeles tilstrækkeligt spektrum, som ryddes tids nok til at frembringe et bredt, konkurrencedygtigt udbud af mobile multimedietjenester;

(14) den mest effektive måde at foretage spektrumallokering på er via Den Europæiske Radiokommunikationskomité (ERC) inden for rammerne af CEPT; i henhold til CEPT's regler er CEPT-medlemmerne, som også tæller EU-medlemsstaterne, ikke forpligtet til at gennemføre ERC's beslutninger; det bør derfor sikres, at passende og rettidige lovgivningsmæssige foranstaltninger om nødvendigt iværksættes i Fællesskabet for at få gennemført ERC-beslutninger; medlemsstaterne giver jævnligt Kommissionen oplysninger om gennemførelsen af ERC-foranstaltninger; der kan være behov for supplerende EF-foranstaltninger for at sikre den rettidige gennemførelse af CEPT-beslutninger i medlemsstaterne;

(15) foranstaltninger vedtaget af ERC og ECTRA er, hvis de er i forenelige med EF-retten, grundlag for anvendelsen af de berørte frekvenser og udarbejdelsen af kriterier for godkendelse af UMTS; der er behov for tilstrækkeligt spektrum for at skabe et marked med et bredt, konkurrencedygtigt udbud af mobile multimedietjenester; ERC har den 30. juni 1997 vedtaget beslutning ERC/DEC/(97)07 om frekvensbånd til indførelsen af UMTS, som trådte i kraft 1. oktober 1997;

(16) denne ERC-beslutning har udpeget frekvensbåndene 1900-1980 MHz, 2010-2025 MHz og 2110-2170 MHz til landbaserede UMTS-applikationer, og placerer UMTS-satellitkomponentapplikationer inden for båndene 1980-2010 MHz og 2170-2200 MHz; det ser allerede ud til, at der bliver behov for større kapacitet for at imødekomme efterspørgslen i Fællesskabet og sikre indførelse af UMTS i Europa tidligere end den 1. januar 2002; det forudsætter tildeling af tilstrækkeligt spektrum inden for de bånd, som WARC 92 har udpeget, i henhold til det voksende behov, før den kommercielle udbredelse af UMTS-tjenester begynder; der kan blive behov for yderligere frekvensspektrum senest 2005, og derfor bør båndene 900, 1800 og 1900 MHz også i videst muligt omfang frigøres eller allokeres igen;

(17) på ITU-niveau er drøftelse af spørgsmål vedrørende spektrum og regulering i forbindelse med UMTS samt fremme af multifunktionsterminaler og verdensomspændende roaming for IMT-2000 medtaget på dagsordnen for WRC 99 med henblik på at udpege yderligere frekvensspektrum til at imødekomme efterspørgslen i år 2005-2010; der bør derfor udarbejdes fælles europæiske holdninger, som globalt fremmes via alle interesserede parters deltagelse;

(18) tilgængeligt spektrum og passende prissætning, dækning og kvalitet er væsentlige aspekter for en vellykket udvikling af UMTS; prissætningsmetoder for spektrum bør ikke have en negativ virkning på markedets konkurrencemæssige struktur, og de bør tage hensyn til den offentlige interesse og garantere roamingmuligheder, samtidig med at den effektive udnyttelse af en knap ressource sikres;

(19) roaming for UMTS-tjenester i hele Europa er en væsentlig faktor for udvikling af pan-europæiske UMTS-tjenester som grundlag for det indre marked på teleområdet; det kan være nødvendigt med et særligt samarbejde blandt operatører for at dække tyndt befolkede områder;

(20) Kommissionen har den 4. juni 1997 fremlagt forslag til Rådets og Europa-Parlamentets direktiv (12) om tilsluttet telekommunikationsudstyr samt gensidig anerkendelse af udstyrets overensstemmelse, der ændrer Rådets direktiv 91/263/EØF (13) af 29. april 1991 om indbyrdes tilnærmelse af medlemsstaternes lovgivning om terminaludstyr samt gensidig anerkendelse af udstyrs overensstemmelse; passende, harmoniserede standarder, der er udarbejdet af ETSI og anerkendt i direktiv 91/263/EØF, sikrer fri bevægelighed for terminaler og muliggør indførelse af UMTS i Fællesskabet (14);

(21) i henhold til samtrafikdirektivet skal samtrafik med offentlige telenet og offentligt tilgængelige teletjenester, som udbydes af selskaber med en stærk markedsposition, følge principperne om ikke-diskriminering og gennemsigtighed;

(22) med forbehold af EF's konkurrenceregler, har selskaber, som udbyder UMTS-net, ret og pligt til at forhandle roaming- og infrastrukturdelingsaftaler med andre teleselskaber for at sikre gnidningsløs tjenestedækning i hele Fællesskabet; forhandlingene skal foregå på grundlag af en fælles, åben og internationalt konkurrencedygtig radiogrænsefladestandard;

(23) der er behov for en hurtig og målrettet indsats på EF-niveau, hvis en koordineret indførelse af UMTS på grundlag af fælles, åbne og internationalt konkurrencedygtige standarder skal realiseres, og hvis man vil sikre roaming for fremtidige billige UMTS-tjenester i hele Fællesskabet samt tidlig godkendelse af UMTS-tjenester i Fællesskabet inden for de frekvensbånd, som CEPT har udpeget;

(24) Fællesskabet bør bygge videre på den vellykkede nuværende generation af mobil digitaleknologi, herunder GSM, både i Europa og resten af verden under hensyntagen til samfunkionen af UMTS og andengenerationssystemer; der bør ikke gøres forskel på GSM-operatører og nye aktører på UMTS-markeder;

(25) UMTS er beregnet til det globale marked og bør derfor placeres i en global sammenhæng på grundlag af en sammenhængende plan for Fællesskabet; udarbejdelsen af en fælles standard inden for Fællesskabet vil hjælpe EU's industri i konkurrencen på verdensmarkedet; kompatibilitet med andre standarder inden for ITU's IMT-200-»familie« vil lette verdensomspændende samtrafik og roaming; ITU har fastlagt fristen maj 1998 for vedtagelse af »IMT-2000-familiekonceptet«, september 1998 for forslag til radiogrænsefladestandarder for IMT-2000-familiekonceptet og udgangen af 1999 for vedtagelse af ITU's endelige anbefaling af IMT-2000-standarden; dette familiekoncept understøtter et sæt radiogrænseflader og grundnetstandarder; der bør vedtages en fælles europæisk UMTS-standard, som foreslås optaget i »familien« med henblik på at øge chancerne for UMTS' på markeder uden for Europa; Fællesskabet er derfor nødt til at overholde disse frister;

(26) selv om frivillig anvendelse af standarder forbliver den generelle regel, kan der opstå behov for tvungne standarder for grænseflader og situationer; hvor det er nødvendigt for at sikre interoperabilitet fremme roaming mellem mobile net og tjenester; harmoniserede standarder vedtages af Det Europæiske Institut for Telestandarder (ETSI), hvorved reguleringsmæssige tiltag lettes; forslag til fælles tekniske forskrifter er som regel udarbejdet på grundlag af harmoniserede standarder og yderligere drøftelser;

(27) med tanke på effektiv konkurrence og innovation på tjeneseområdet bør UMTS-standardiseringen begrænses til det nødvendige for at muliggøre udvikling af systemer, samtidig med at man tillader en differentiering af tjenesteudbuddet;

(28) fælles og åbne europæiske standarder er væsentlige for de kritiske grænseflader, navnlig radiogrænsefladen (UMTS Terrestrial Radio Access - UTRA) og UMTS-grundnettet, med henblik på at give UMTS en god start i Fællesskabet og for at sikre ende-til-ende-interoperabilitet i et pan-europæisk miljø samt åben konkurrence for roamingtrafik og for at undgå opsplitning af markedet i Europa, øgede omkostninger for UMTS-systemer og tab af konkurrenceevne;

(29) i 1995 gav Kommissionen ETSI et generelt mandat vedrørende UMTS-standardisering i henhold til Rådets direktiv 83/189/EØF (15) af 28. marts 1983 og Rådets beslutning 87/95/EØF af 22. december 1986;

(30) ETSI-proceduren for intellektuel ophavsret i forbindelse med standardisering bør anvendes; ETSI-medlemmerne bør gøre den størst mulige indsats for at finde frem til rettigheder vedrørende intellektuel ophavsret, som vedrører UMTS, overalt i verden;

(31) Fællesskabets F& U-programmer bør give passende støtte til den videre udvikling af det teknologiske grundlag for UMTS; dette kræver yderligere forskning inden for tekniske løsninger for UMTS som f.eks. »software radio«;

(32) der bør tages hensyn til de sociale og samfundsmæssige virkninger af overgangen til et trådløst informationssamfund; udviklingen af UMTS bør koordineres med beslægtede aktiviteter som udviklingen af fællesskabsdækkende informationssamfund, støtte til uddannelse inden for UMTS-relaterede teknologier, adgang for ældre og handicappede personer og forskning i den mulige sundhedsfare i forbindelse med mobilkommunikation;

(33) indførelsen af UMTS-systemer og -tjenester bør tage hensyn til potentielle brugere, hvis arbejde er i offentlighedens interesse (sundheds- uddannelses-, transport- og miljøsektoren osv.) samt krav, som allerede er indarbejdet i europæiske standarder;

(34) markedsadgang og fri bevægelighed af UMTS-systemer og -terminaler på det globale marked bør fremmes; blandt industrien, standardiseringsorganisationer og medlemsstaterne bør der opmuntres til interoperabilitet for UMTS-tjenester i Fællesskabet og globalt;

(35) behovet for at sikre indførelse af interoperable UMTS, både på pan-europæisk og globalt niveau, kræver eventuelt indgåelse af en række aftaler med tredjelande om bl.a. samtrafik, roaming, fri bevægelighed og anvendelse af udstyr globalt ved hjælp af multilaterale regler, adgang til tredjelandes net og markeder; sådanne aftaler er nært forbundne med ordninger for markedsadgang;

(36) Fællesskabets virksomheder bør fuldt ud nyde godt af internationale handelsaftaler som aftaler inden for rammerne af Verdenhandelsorganisationen (WTO) og have effektiv markedsadgang i henhold til de vilkår og bestemmelser, herunder national behandling, som gælder for WTO's medlemslande;

(37) UMTS-udstyr er omfattet af internationale toldaftaler, som Fællesskabet har indgået, f.eks. aftalen om informationsteknologi i WTO's regi (16) og Istanbul-konventionen om ophævelse af told på personlige effekter og professionelt udstyr (17);

(38) Kommission kan iværksætte alle foranstaltninger, som sigter mod gennemførelse af internationale aftaler; Kommissionen kan påbegynde yderligere multilaterale og bilaterale forhandlinger om UMTS-aspekter på grundlag af særlige mandater fra Rådet, som skulle gøre det muligt at indgå velafvejede aftaler, som bl.a. sikrer effektiv adgang for EF-operatører i tredjelande og ordninger for gensidig anerkendelse i forbindelse med verdensomspændende bevægelighed for terminaler;

(39) resultaterne af de internationale drøftelser og andre ændringer af forholdene kan medføre, at beslutninger i henhold til denne beslutning ændres, eller at der iværksættes andre passende foranstaltninger;

(40) Kommissionen bør ved gennemførelsen af denne beslutning bistås af Licensudvalget, der er nedsat ved direktiv 97/13/EF; udvalget fungerer som et rådgivende udvalg i henhold til fremgangsmåden i artikel 16 eller som et styrelsesudvalg IIb i henhold til fremgangsmåden i artikel 17 i direktiv 97/13/EF;

VEDTAGET FØLGENDE BESLUTNING:

Artikel 1

Formål

Denne beslutning sigter mod at fremme hurtig og markedsorienteret indførelse af kompatible UMTS-net og -tjenester i Fællesskabet i henhold til principperne for det indre marked ved hjælp af en koordinering af de nationale godkendelsesordninger.

Artikel 2

Definition

I denne beslutning forstås ved UMTS (Universal Mobile Telecommunications System - det universelle mobiltelekommunikationssystem) et tredjegenerations mobilkommunikationssystem, som navnlig kan levere innovative, trådløse multimedietjenester, der ligger ud over, hvad nuværende andengenerationssystemer som GSM er i stand til, og som kombinerer brugen af jord- og satellitbaserede komponenter. Systemet skal have de kendetegn, der er anført i bilag I.

Artikel 3

Koordineret godkendelse

1. Medlemsstaterne iværksætter alle foranstaltninger, som er nødvendige for at tillade et harmoniseret udbud af UMTS-tjenester på deres område senest den 1. januar 2002 og etablerer navnlig en godkendelsesordning for UMTS senest den 1. januar 2000.

2. Når de udarbejder og anvender deres godkendelsesordninger sørger medlemsstaterne for

- at udbuddet af UMTS-tjenester er organiseret inden for frekvensbånd, som er harmoniseret af CEPT i overensstemmelse med fremgangsmåden i artikel 5

- at systemtilladelser understøtter roaming i hele Fælleskabet i henhold til europæiske standarder udarbejdet af ETSI, hvis de findes, herunder navnlig en fælles, åben og internationalt konkurrencedygtig radiogrænsefladestandard.

3. Ved godkendelse af UMTS-tjenester sikrer medlemsstaterne, at de har de særlige kendetegn, der er anført i bilag I.

4. I tilfælde af potentielle systemers manglende kompatibilitet, og hvis det i henhold til fremgangsmåden i artikel 17 i direktiv 97/13/EF og i samarbejde med CEPT konstateres, at det er nødvendigt at begrænse antallet af tilladelser for UMTS-tjenester, koordinerer medlemsstaterne deres godkendelsesprocedurer med henblik på at godkende kompatible UMTS-tjenester i Fællesskabet.

Artikel 4

Roaming - rettigheder og pligter

1. Medlemsstaterne sikrer, at organisationer, som udbyder UMTS-net, har ret og pligt til at forhandle roamingaftaler med andre organisationer, som udbyder UMTS-net, for at sikre gnidningsløs tjenestedækning i hele Fællesskabet.

2. Medlemsstaterne kan om nødvendigt iværksætte foranstaltninger, herunder fremme aftaler mellem operatører i henhold til EF-lovgivningen, for at sikre dækning i tyndt befolkede områder.

Artikel 5

Samarbejde med CEPT

1. Kommissionen giver i overensstemmelse med fremgangsmåden i artikel 16 i direktiv 97/13/EF og i henhold til tidsplanen i bilag II CEPT/ERC og CEPT/ECTRA mandat til at harmonisere frekvensanvendelser og vilkårene for godkendelser af UMTS-net og -tjenester med forbehold af bestemmelserne i licensdirektivet vedrørende individuelle tilladelser. Mandaterne beskriver de opgaver, der skal løses, og fastlægger en tidsplan.

2. Ved mandatets udløb besluttes i henhold til fremgangsmåden i artikel 17 i direktiv 97/13/EF, om resultatet af det arbejde, der er udført under mandaterne, skal anvendes i Fællesskabet.

3. Uagtet artikel 5, stk. 2, kan Kommissionen eller enhver medlemsstat, som mener at arbejdet i henhold til CEPT/ECTRA's eller CEPT/ERC's mandat ikke forløber tilfredsstillende sammenholdt med den fastlagte tidsplan, overdrage sagen til Licensudvalget, som behandler sagen efter fremgangsmåden i artikel 17 i direktiv 97/13/EF.

Artikel 6

Samarbejde med ETSI

Kommissionen iværksætter i samarbejde med ETSI, hvor det er hensigtmæssigt, alle nødvendige foranstaltninger for at fremme en fælles og åben standard for udbud af kompatible UMTS-tjenester i hele Europa, som er i overensstemmelse med markedsbehovene, under hensyntagen til behovet for at forelægge ITU (International Telecommunications Union - Den Internationale Telekommunikationsunion) en fælles standard som en mulighed for den verdensomspændende ITU-standard for IMT-2000.

Artikel 7

Udvalget

Ved gennemførelsen af denne beslutning bistås Kommissionen af Licensudvalget, der er nedsat ved artikel 14 i direktiv 97/13/EF.

Artikel 8

Udveksling af informationer

1. Kommissionen informerer jævnligt udvalget om resultaterne af drøftelser med repræsentanter for teleselskaber, brugere, forbrugere, producenter, tjenesteudbydere og fagforeninger.

2. Udvalget opmuntrer under hensyntagen til Fællesskabets telekommunikationspolitik til udveksling af informationer mellem medlemsstaterne og Kommissionen om status for og udvikling af reguleringsmæssige foranstaltninger vedrørende godkendelse af UMTS-tjenester.

Artikel 9

Internationale aspekter

1. Kommissionen iværksætter alle foranstaltninger, der er nødvendige for at lette indførelsen af UMTS-tjenester i tredjelande og den fri bevægelighed for UMTS-udstyr.

2. Med dette mål for øje fremsætter Kommissionen forslag om alle foranstaltninger, der er nødvendige for en effektiv gennemførelse af internationale aftaler vedrørende UMTS og forelægger navnlig, om nødvendigt forslag til Rådet om tildeling af passende mandater til forhandlinger om bilaterale og multilaterale aftaler med tredjelande og internationale organisationer. Rådet træffer afgørelse med kvalificeret flertal.

Artikel 10

Anmeldelse

Medlemsstaterne giver Kommissionen de oplysninger, den har behov for med henblik på at kontrollere gennemførelsen af denne beslutning.

Artikel 11

Hemmeligholdelse

1. Hverken Kommissionen eller de nationale tilsynsmyndigheder giver oplysninger om forhold, der er omfattet af tavshedspligt, herunder navnlig oplysninger om virksomheder, disses forretningsforbindelser eller omkostningskomponenter.

2. Stk. 1 indskrænker ikke de nationale tilsynsmyndigheders ret til at give oplysninger, hvis dette er væsentligt for opfyldelsen af deres opgaver, hvorved de afgivne oplysninger skal stå i forhold til sagen og tage hensyn til virksomhedernes legitime interesse i at beskytte deres forretningshemmeligheder.

3. Stk. 1 udelukker ikke offentliggørelse af oplysninger om vilkår for tilladelser, der ikke omfatter fortrolige oplysninger.

Artikel 12

Varighed

Denne beslutning træder i kraft på tyvendedagen efter offentliggørelsen i De Europæiske Fællesskabers Tidende og gælder dernæst i fire år.

Artikel 13

Rapportering

Kommissionen følger udviklingen inden for UMTS og aflægger efter to år rapport til Europa-Parlamentet og Rådet om virkningen af de foranstaltninger, der er iværksat i henhold til denne beslutning.

Artikel 14

Gennemførelse

Medlemsstaterne sætter de nødvendige love og administrative bestemmelser i kraft for at gennemføre de foranstaltninger, der er fastlagt i denne beslutning eller aftales i henhold til beslutningen.

Artikel 15

Adressater

Denne beslutning er rettet til medlemsstaterne.

(1) KOM(97) 217 endelig udg. af 29.5.1997.

(2) UMTS-forummet blev nedsat den 16. december 1996. Deltagerne er reguleringsorganer, operatører, producenter, satellitoperatører og andre interesserede parter samt Det Europæiske institut for telestandarder (ETSI), Det Europæiske Radiokommunikationskontor (ERO) og Den Europæiske Radiokommunikationskomité (ETO) med støtte fra Kommissionen. Forummets opgave er udarbejdelse af fælles holdninger til udvikling og gennemførelse af UMTS samt at rådgive ved udarbejdelsen af de retlige rammer for indførelse af UMTS.

(3) KOM(97) 513 endelig udg. af 15.10.1997. Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - Strategi og politisk orientering vedrørende den videre udvikling inden for mobil- og trådløs kommunikation (UMTS) - Resultat af den offentlige høring og forslag til skabelse af et gunstigt miljø.

(4) Rådets konklusioner af 1. december 1997.

(5) Europa-Parlamentets resolution af 29. januar 1998 - A4-0027/98.

(6) EFT L 105 af 23.4.1997, s. 4.

(7) KOM(97) 623.

(8) Kommissionens direktiv 96/2/EF af 16. januar 1996 om ændring af direktiv 90/388/EØF for så vidt angår mobil- og personkommunikation, EFT L 20 af 26.1.1996, s. 59.

(9) Kommissionens direktiv 96/19/EF af 13. marts 1996 om ændring af direktiv 90/388/EØF for så vidt angår gennemførelse af liberaliseringen af markederne for teletjenester, EFT L 74 af 22.3.1996, s. 13.

(10) EFT L 117 af 7.5.1997, s. 15.

(11) EFT L 199 af 26.7.1997, s. 32.

(12) EFT C 248 af 14.8.1997, s. 4.

(13) EFT L 128 af 23.5.1991, s. 1.

(14) Den 29. januar 1998 nåede man i ETSI til enighed om udarbejdelsen af en fælles radiogrænsefladestandard, der kaldes UTRA, for UMTS.

(15) EFT L 109 af 26.4.1983, s. 8.

(16) 97/359/EF: Rådets afgørelse af 24.3.1997 om fjernelse af told på informationsteknologiprodukter, EFT L 155 af 12.6.1997, s. 10.

(17) Rådets afgørelse 93/239/EØF af 15.3.1993, EFT L 130 af 27.5.1993, s. 1.

BILAG I

KENDETEGN FOR UMTS

Tjenester

1. Multimediefunktioner med mobilitet over et stort område

2. Effektiv adgang til Internet, Intranet og andre tjenester baseret på Internet Protocol (I/P)

3. Talegengivelse med lige så høj kvalitet som i faste net

4. Overførbare tjenester på tværs af forskellige UMTS-miljøer

5. Fuldstændig gnidningsløs GSM/UMTS-operation i, uden for og fjernt fra bygninger, herunder fuld roaming med GSM-net samt mellem de jord- og satellitbaserede komponenter af UMTS-net.

Terminaler

- GSM/UMTS-terminaler med dobbeltfunktion/bånd, hvis relevant

- Jord-/satellitbaserede UMTS-dobbeltfunktionsterminaler, hvis relevant

Radioadgangsnet

- Nye radiogrænseflader, som giver adgang til alle tjenester, herunder datapakkebaserede tjenester

- Effektiv udnyttelse af spektrummet

Grundnet

- Videreudvikling fra GSM-systemfamilien; opkaldskontrol og mobilitetsstyring, herunder fuldstændige roamingmuligheder, som bygger på GSM-grundnetstandarden

- Elementer, som understøtter konvergensen mellem mobil- og faste net elements.

BILAG II

>TABELPOSITION>